Document ID: 32005R0738

UREDBA KOMISIJE (ES) št. 738/2005
z dne 13. maja 2005
o spremembi Uredbe (ES) št. 1040/2002 o podrobnih pravilih za izvajanje določb v zvezi z dodeljevanjem finančnega prispevka Skupnosti za obvladovanje zdravstvenega varstva rastlin in o razveljavitvi Uredbe (ES) št. 2051/97
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) in zlasti petega pododstavka člena 23(5) Direktive,
ob upoštevanju naslednjega:
(1)
Uredba (ES) št. 1040/2002 (2) zajema izdatke, ki se neposredno nanašajo na potrebne ukrepe, sprejete ali načrtovane za boj proti škodljivim organizmom, ki so vneseni iz tretjih držav ali z drugih območij v Skupnosti, da bi jih izkoreninili, ali če to ni mogoče, preprečili njihovo širjenje.
(2)
V skladu s členom 4(3) zgoraj navedene uredbe se finančni prispevek ne dodeli, če celoten znesek letnih upravičenih stroškov znaša manj kot 50 000 EUR.
(3)
Izkušnje so pokazale, da dokumentacija, ki so jo predložile države članice, na splošno izpolnjuje zahteve Uredbe (ES) št. 1040/2002, razen zahtev glede minimalnega zneska letnih upravičenih stroškov. V nekaterih primerih, zlasti v državah članicah, kjer se le majhen delež nacionalnega ozemlja uporablja za kmetijstvo in kjer so posledično stroški za nadzor škodljivih organizmov nižji, znesek letnih upravičenih stroškov ne dosega zgornje meje 50 000 EUR.
(4)
Finančni prispevek je zato treba odobriti tudi za dokumentacijo, kjer je celoten znesek letnih upravičenih stroškov bistveno nižji od 50 000 EUR.
(5)
Uredbo (ES) št. 1040/2002 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO UREDBO:
Člen 1
V členu 4(3) Uredbe (ES) št. 1040/2002 se tretji stavek nadomesti z naslednjim:
„Finančni prispevek Skupnosti se ne dodeli, če je celoten znesek letnih upravičenih stroškov iz člena 4(1) nižji od 25 000 EUR.“.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. januarja 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. maja 2005

Labels: 15
6